
חֹמֶר לְלִמּוּד הִלְכוֹת בְּרָכוֹת – חוֹבֶרֶת שְׁנִיָּה

בִּרְכַּת הַמָּזוֹן – הַרְחָבוֹת
מִי תִּקֵּן אֶת הַבְּרָכוֹת שֶׁל בִּרְכַּת הַמָּזוֹן?
בְּשָׁעָה שֶׁיָּרַד הַמָּן לְיִשְׂרָאֵל תִּקֵּן מֹשֶׁה רַבֵּנוּ אֵת נוּסַח בִּרְכַּת 'הַזַּן', וַעֲדַיִן לֹא נִקְבַּע נוּסַח לִבְרָכָה עַל הָאֶרֶץ הַטּוֹבָה. 
[image: תמונה קשורה]מִשֶּׁנִּכְנְסוּ יִשְׂרָאֵל לָאָרֶץ, תִּקֵּן יְהוֹשֻׁע אֶת נוּסַח בִּרְכַּת הָאֶרֶץ וַעֲדַיִן לֹא נִקְבַּע נוּסַח לִבְרָכָה עַל הַמָּקוֹם הַטּוֹב וְהַמֻּבְחָר שֶׁבָּאָרֶץ. 
וּכְשֶׁקָּבַע דָּוִד הַמֶּלֶךְ אֶת יְרוּשָׁלַיִם לְעִיר הַקֹּדֶשׁ וְהַמַּלְכוּת, תִּקֵּן אֵת נוּסַח הַבְּרָכָה "עַל יִשְׂרָאֵל עַמָּךְ וְעַל יְרוּשָׁלַיִם עִירָךְ", וּכְשֶׁבָּנָה שְׁלֹמֹה אֵת בֵּית הַמִּקְדָּשׁ הוֹסִיף "עַל הַבַּיִת הַגָּדוֹל וְהַקָּדוֹשׁ". כְּשֶׁבֵּית הַמִּקְדָּשׁ הָיָה בָּנוּי, הָיוּ מְבַקְּשִׁים שֶׁה' יַמְשִׁיךְ אֶת קִיּוּמוֹ, וּלְאַחַר שֶׁנֶּחֱרַב, תִּקְנוּ נוּסַח שֶׁבּוֹ אָנוּ מְבַקְּשִׁים מֵה' שֶׁיְּרַחֵם עֲלֵינוּ וְיִבְנֶה אֶת יְרוּשָׁלַיִם וְיַחְזִיר אֶת מַלְכוּת בֵּית דָּוִד לִמְקוֹמָהּ וְיִבְנֶה אֵת בֵּית הַמִּקְדָּשׁ. 


כְּלָלִים בִּבְרָכוֹת
1. בְּרָכָה לְבַטָּלָה – בְּרָכָה שֶׁאוֹמְרִים שֶׁלֹּא לְצֹרֶךְ = לֹא צָרִיךְ לוֹמַר אוֹתָהּ.
מִי שֶׁעוֹשֶׂה זֹאת עוֹבֵר עַל "לֹא תִּשָּׂא אֵת שֵׁם ה' אֱלוֹקֶיךָ לַשָּׁוְא". 
מִי שֶׁהִתְחִיל וְאָמַר: "בָּרוּךְ אַתָּה ה'" וְנִזְכַּר שֶׁטָּעָה – יֹאמַר: "לַמְּדֵנִי חֻקֶּיךָ".
מִי שֶׁסִּיֵּם אֵת הַבְּרָכָה וְנִזְכַּר שֶׁטָּעָה – יֹאמַר: "בָּרוּךְ שֵׁם כְּבוֹד מַלְכוּתוֹ לְעוֹלָם וָעֵד".

2. סָפֵק בְּרָכוֹת לְהָקֵל – אִם יֵשׁ לָנוּ סָפֵק (אֲנַחְנוּ לֹא בְּטוּחִים) אִם בֵּרַכְנוּ עַל אֹכֶל אוֹ לֹא – אָנוּ לֹא נְבָרֵךְ, כִּי אֲנַחְנוּ לֹא רוֹצִים לְבָרֵךְ בְּרָכָה לְבַטָּלָה.
לְדֻגְמָא: לֹא זוֹכֵר הַאִם כְּבָר בֵּרֵךְ "בּוֹרֵא נְפָשׁוֹת" אוֹ לֹא – לֹא יַחֲזֹר וִיבָרֵךְ.
אֲבָל אִם יֵשׁ לָנוּ סְפֵק בְּרָכוֹת דְּאוֹרַיְיתָא (רַק בִּרְכַּת הַמָּזוֹן) – אֲנַחְנוּ נְבָרֵךְ שׁוּב.
דֻּגְמָא: לֹא זוֹכֵר הַאִם כְּבָר בֵּרֵךְ בִּרְכַּת הַמָּזוֹן – יַחֲזֹר וִיבָרֵךְ.

3. מֵאָה בְּרָכוֹת – חַיָּב אָדָם לְבָרֵךְ בְּכֹל יוֹם 100 בְּרָכוֹת לְפָחוֹת. דָּוִד הַמֶּלֶךְ תִּקֵּן זֹאת. 
 


בִּרְכַּת הַגּוֹמֵל 
אַרְבָּעָה צְרִיכִים לְהוֹדוֹת וּלְבָרֵךְ אֶת ה' עַל כָּךְ שֶׁה' גָּמַל (=נָתַן) לָהֶם חַיִּים אַחֲרֵי שֶׁהָיוּ בְּמַצָּב סַכָּנָה:
הָאַרְבָּעָה הֵם:
1) אֲנָשִׁים שֶׁהָיוּ בִּסְפִינָה בַּיָּם וְהִגִּיעוּ לַיַּבָּשָׁה;
2) אֲנָשִׁים שֶׁהָלְכוּ בַּמִּדְבָּר וְהִגִּיעוּ לְיִשּׁוּב;
3) חוֹלִים שֶׁעַכְשָׁיו הֵם בְּרִיאִים;
4) אָסִיר שֶׁהָיָה בְּבֵית הַסֹּהַר וְיָצָא.

יֵשׁ אוֹמְרִים שֶׁבְּכֹל מַצָּב שֶׁל סַכָּנָה (לֹא רַק הָאַרְבָּעָה) צְרִיכִים לְבָרֵךְ אֵת בִּרְכַּת "הַגּוֹמֵל".
נוֹסָח הַבְּרָכָה הוּא: 
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, הַגּוֹמֵל לְחַיָּבִים טוֹבוֹת שֶׁגְּמָלַנִי כֹּל טוֹב".

תְּפִלַּת הַדֶּרֶךְ 
אָדָם שֶׁיָּצָא מִבֵּיתוֹ וְנוֹסֵעַ 72 דַּקּוֹת לְלֹא מְקוֹם יִשּׁוּב אוֹ הַנּוֹסֵעַ בְּמָקוֹם שֶׁיֵשׁ סַכָּנָה אֲפִלּוּ בְּפָחוֹת מ-72 דַּקּוֹת – צָרִיךְ לְהִתְפַּלֵּל תְּפִלַּת הַדֶּרֶךְ. הָאַשְׁכְּנַזִּים מְבָרְכִים תְּפִלַּת הַדֶּרֶךְ אַף עַל נְסִיעָה קְצָרָה (מֵאַרְבָּעָה קִילוֹמֶטְרִים וַמַעְלָה). תְּפִלָּה זוֹ אוֹמְרִים רַק פַּעַם בְּיוֹם.

הַבְּרָכָה הִיא:
יְהִי רָצוֹן מִלְפָנֶיךָ ה' אֱלֹקֵינוּ וֵאלֹקֵי אֲבוֹתֵינוּ,
שֶתּוֹלִיכֵנוּ לְשָלוֹם, וְתַצְעִידֵנוּ לְשָלוֹם, וְתִסְמְכֵנוּ לְשָלוֹם, וְתַדְרִיכֵנוּ לְשָלוֹם, וְתַגִיעֵנוּ לִמְחוֹז חֶפְצֵנוּ לְחַיִּים וּלְשִמְחָה וּלְשָלוֹם,
(וְאִם דַּעְתּוֹ לַחֲזֹר בְּאוֹתוֹ יוֹם אוֹמֵר: וְתַחְזִירֵנוּ לְשָלוֹם),
וְתַצִּילֵנוּ מִכַּף כָּל אוֹיֵב וְאוֹרֵב וְלִסְטִים וְחַיּוֹת רָעוֹת בַּדֶּרֶךְ,
וּמִכָּל מִינֵי פּוּרְעָנִיּוֹת הַמִתְרַגְּשוֹת לָבוֹא לָעוֹלָם,
וְתִשְלַח בְּרָכָה בְּכֹל מַעֲשֵׂה יָדֵינוּ,
וְתִתְּנֵנוּ לְחֵן וּלְחֶסֶד וּלְרַחֲמִים בְּעֵינֶיךָ וּבְעֵינֵי כָל רוֹאֵינוּ,
וְתִשְמַע קוֹל תַּחֲנוּנֵינוּ, כִּי אֵל שוֹמֵעַ תְּפִלָּה וְתַחֲנוּן אַתָּה.
בָּרוּךְ אַתָּה ה', שוֹמֵעַ תְּפִלָּה.

בִּרְכוֹת הָרְאִיָּה
1. אָדָם שֶׁהָיָה לוֹ נֵס וְהוּא מַגִּיעַ לַמָּקוֹם שֶׁבּוֹ הָיָה הַנֵּס, צָרִיךְ לְבָרֵךְ: " בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, שֶׁעָשָׂה לִי נֵס בַּמָּקוֹם הַזֶּה".
אָדָם שֶׁמַּגִּיעַ לַמָּקוֹם שֶׁבּוֹ הָיָה נֵס לְאַבָּא שֶׁלּוֹ אוֹ לְאִמָּא שֶׁלּוֹ צָרִיךְ לְבָרֵךְ: 
 "שֶׁעָשָׂה נֵס לְאָבִי בַּמָּקוֹם הַזֶּה" אוֹ "שֶׁעָשָׂה נֵס לְאִמִּי בַּמָּקוֹם הַזֶּה".

2. הָרוֹאֶה חֲכַם גָּדוֹל מֵחַכְמֵי יִשְׂרָאֵל, הַמֻּפְלָג בְּתּוֹרָה וּבְחָכְמָה וּבְיִרְאַת ה' וּמוֹרֶה הוֹרָאוֹת בְּיִשְׂרָאֵל, מְבָרֵךְ: 
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, שֶׁחָלָק מֵחָכְמָתוֹ לִירֵאָיו".                                              

3. הָרוֹאֶה חַכְמֵי אֻמּוֹת הָעוֹלָם, מְבָרֵךְ: 
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, שֶׁנָּתַן מֵחָכְמָתוֹ לְבָשָֹר וָדָם".

4. הָרוֹאֶה מֶלֶךְ שֶׁל גּוֹיִם, מְבָרֵךְ:
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, שֶׁנָּתַן מִכְּבוֹדוֹ לְבָשָֹר וָדָם".                    

5. הָרוֹאֶה מֶלֶךְ שֶׁל יִשְׂרָאֵל מְבָרֵךְ:
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, שֶׁחָלָק מִכְּבוֹדוֹ לִירֵאָיו".                          

6. עַל הָאוֹקְיָנוֹס מְבָרְכִים:
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, שֶׁעָשָׂה אֵת הַיָּם הַגָּדוֹל".
אוֹמְרִים בְּרָכָה זוֹ אִם עָבְרוּ 30 יוֹם אוֹ יוֹתֵר מֵהַפַּעַם הָאַחֲרוֹנָה שֶׁהָאָדָם רָאָה אֵת הָאוֹקְיָנוֹס.

7. בִּרְכַּת הָאִילָנוֹת – הַיּוֹצֵא בִּימֵי נִיסָן (בָּאָבִיב) וְרוֹאֶה אִילָנוֹת פּוֹרְחִים מְבָרֵךְ:
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, שֶׁלֹּא חִסֵּר בְּעוֹלָמוֹ כְּלוּם, וּבָרַא בּוֹ בְּרִיּוֹת טוֹבוֹת וְאִילָנוֹת טוֹבוֹת לֵיהָנוֹת בָּהֶם בְּנֵי אָדָם".

בְּרָכוֹת שׁוֹנוֹת בַּתְּפִלָּה
1. בִּרְכּוֹת הַשַּׁחַר – שֵׁם כּוֹלֵל לְכֹל הַבְּרָכוֹת שֶׁאֲנַחְנוּ אוֹמְרִים כֹּל בֹּקֶר בִּתְפִלַּת שַׁחֲרִית. אָנוּ אוֹמְרִים "מוֹדֶה אֲנִי", "אֲשֶׁר יָצַר", "אֱלֹהָי נְשָׁמָה", וּלְאַחַר מִכֶּן סִדְרָה שֶׁל בְּרָכוֹת, מִבִּרְכַּת "הַנּוֹתֵן לְשֶׂכְוִי בִּינָה לְהַבְחִין בֵּין יוֹם וּבֵין לַיְלָה", וְעַד הַבְּרָכָה הָאַחֲרוֹנָה, שֶׁהִיא: "הַמַּעֲבִיר חֶבְלֵי שֵׁנָה מֵעֵינַי וּתְנוּמָה מֵעַפְעַפָּי".

2. בִּרְכּוֹת הַתּוֹרָה – בְּרָכוֹת שֶׁאוֹמֵר אָדָם שֶׁעוֹלֶה לַתּוֹרָה.
לִפְנֵי הַקְּרִיאָה בְּתוֹרָה מְבָרֵךְ:
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, אֲשֶׁר בָּחַר בָּנוּ מִכֹּל הָעַמִּים וְנָתַן לָנוּ אֵת תּוֹרָתוֹ. בָּרוּךְ אַתָּה ה', נוֹתֵן הַתּוֹרָה". 
אַחֲרֵי הַקְּרִיאָה בְּתוֹרָה מְבָרֵךְ:
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, אֲשֶׁר נָתַן לָנוּ אֶת תּוֹרָתוֹ תּוֹרַת אֱמֶת וְחַיֵּי עוֹלָם נָטַע בְּתוֹכֵנוּ. בָּרוּךְ אַתָּה ה', נוֹתֵן הַתּוֹרָה". 
בְּרָכוֹת דּוֹמוֹת נֶאֱמָרוֹת גַּם בַּבֹּקֶר בִּתְפִלַּת שַׁחֲרִית, כִּי אֲנַחְנוּ מְבָרְכִים עַל הַתּוֹרָה שֶׁנִּלְמַד בְּמֶשֶׁךְ הַיּוֹם.

3. בִּרְכַת הַמַּפִּיל – בְּרָכָה שֶׁאוֹמְרִים בְּ"קְרִיאַת שָׁמַע שֶׁעַל הַמִּטָּה", לִפְנֵי שֶׁהוֹלְכִים לִישֹׁן:
"בָּרוּךְ אַתָּה ה' אֱלֹקֵינוּ מֶלֶךְ הָעוֹלָם, הַמַּפִּיל חֶבְלֵי שֵׁנָה עַל עֵינֵי וּתְנוּמָה עַל עַפְעַפָּי... בָּרוּךְ אַתָּה ה' הַמֵּאִיר לָעוֹלָם כֻּלּוֹ בִּכְבוֹדוֹ".

